Abakus (linjeforening)

Abakus (tidligere Kompjutern) er linjeforeningen for data- og kommunikasjonsteknologi på Norges teknisk-naturvitenskapelige universitet i Trondheim.
Foreningen fungerer som et bindeledd mellom IT-bedrifter og studentene ved disse linjene, og som et sosialt knutepunkt for sine medlemmer.

Navn
Abakus hadde fra foreningens stiftelse i 1977 navnet Kompjutern. Etter flere generalforsamlinger med navneendringsforslag, byttet linjeforeningen i 1987 navn til Abakus, som betyr kuleramme på latin. Kulerammen er blant annet kjent som en av historiens første datamaskiner. Navnebyttet skjedde blant annet fordi det var tanker innad i linjeforeningen om at Kompjutern ga uttrykk for at linjeforeningen var en rent faglig forening.

Historie
Abakus ble stiftet i 1977 av en gruppe datateknikkstudenter som brøt ut fra linjeforeningen Omega. Bakgrunnen for løsrivelsen var en misnøye med det faglige tilbudet i Omega. 1. juli 1978 hadde linjeforeningen 15 medlemmer. I løpet av det neste året ble 12 til tatt opp, og før semesterslutt våren 1980 var antall medlemmer vokst til 82. I 1985 godkjente Studentsamskipnaden i Trondheim Kompjuterns søknad om kjeller på Moholt etter flere år med avslag. Den åpnet 1. november samme år og fikk navnet LaBamba. I 1999 ble telematikk tatt ut av datateknikkstudiet som fordypningsretning og satt inn i den nye linjen kommunikasjonsteknologi. Kommunikasjonsteknologi ble umiddelbart innlemmet i Omega, som de hadde løsrevet seg fra 22 år tidligere. Kommunikasjonsteknologi løsrev seg igjen fra Omega i 2002 og ble innlemmet i Abakus på en ekstraordinær generalforsamling samme år. Abakus hadde en uke i mars 2017 en storslått 40-årsfeiring, hvor det ble arrangert Abakus' første revy, Push Pop Baluba.

Daglig drift og styreform
I tillegg til alle komiteene, har linjeforeningen også et hovedstyre som består av en leder, en nestleder, en økonomiansvarlig og tre gruppeansvarlige. De gruppeansvarlige er ansvarlige for hver sin gruppe med komiteer. Dette styret sitter to semestre av gangen.

Komitéoppdeling
Foreningen er delt inn i åtte forskjellige komiteer:

 Arrkom – Komité for sosiale arrangementer. Arrangerer blant annet tradisjonsrike arrangementer som Vaargalla og Åre-tur.
 Bedkom – Koordinerer relevante bedriftspresentasjoner mellom bedrifter og sine medlemmer.
 Fagkom – Organiserer faglig relaterte kurs og workshops. Disse dekker gjerne IT-relaterte temaer utover det som dekkes i pensum for linjene Datateknologi og Kommunikasjonsteknologi.
 readme – Linjeforeningsmagasinet. Dekker på en humoristisk måte hendelser på Norges teknisk-naturvitenskapelige universitet, og andre temaer som interesserer foreningens medlemmer. readme er gratis for studenter, og kan hentes på faste plasser rundt på Gløshaugen. Magasinet utkommer med seks utgaver i året og har et opplag på 512.
 LaBamba – Komité for drift av foreningens festkjeller på Moholt studentby. LaBamba er også navnet på denne kjelleren.
 Webkom – Drifter Abakus' websider.
 backup – Komité for studenter som har vært aktive i Abakus i over 1,5 år.
 PR – Ansvar for markedsføring av Abakus, samt informasjon ut til studentene.
 Koskom – Kontor- og sosialkomitéen. Står for sosiale arrangementer som alle medlemmer kan være med på. Koskom er også ansvarlig for drift og vedlikehold av kontoret til Abakus, og har ansvar for tilbudene på kontoret.
Bankkom – Ansvarlig for den økonomiske driften av linjeforeningen.

Abakusrevyen 
Siden 2017 har Abakus hvert år satt opp revy. Etter norsk revytradisjon består revyen av humoristiske sketsjer og sanger, samt innslag av musikk og dans, men med tematikk som ofte gjenspeiler at den er produsert av studenter innenfor data- og kommunikasjonsteknologi.

Oppsetningene har vært som følger:

 2017: Push Pop Baluba
 2018: Solidarisk
 2019: Kult
 2020: Satte spor
 2021: Marionett
 2022: Svin på skogen

readme
readme er linjeforeningsmagasinet for data- og kommunikasjonsteknologistudenter ved NTNU, og er driftet av en underkomité av Abakus. Magasinet dekker på en humoristisk måte hendelser ved NTNU, og andre temaer som interesserer foreningens medlemmer. Magasinet kommer ut med seks utgaver i året og har et opplag på 512 eksemplarer. Redaksjonen består til enhver tid av 10-20 studenter som arbeider på frivillig basis, og har også en ansvarlig redaktør som sitter for ett år av gangen. Denne redaktøren er også en del av Abakus' ledelse.

I datasammenhenger blir det gjerne lagt ved en readme-fil («les-meg») i ren tekst ved distribusjon av programvare som inneholdt nyeste informasjon om programvaren.

Eksterne lenker
 Abakus – hjemmeside
 Arkiv over tidligere utgaver av readme
 Informasjon om readme på Abakus.no

Linjeforeninger ved NTNU